কোচবিহারের এসপি দ্যুতিমান ভট্টাচার্যকে সরিয়ে দিল নবান্ন

ওয়েব ডেস্ক: কোচবিহারের পুলিশ সুপারের পদ থেকে সরিয়ে দেওয়া হল দ্যুতিমান ভট্টাচার্যকে (Police Super of Cooch Behar Dyutiman Bhattacharya)। ‘শব্দবাজি থামাতে লাঠিপেটা’র ঘটনায় পদক্ষেপ নিল নবান্ন (Nabanna)। তাঁর পরিবর্তে কোচবিহারের নতুন এসপি করা হয়েছে সন্দীপ কাররাকে। দ্যুতিমানকে পাঠানো হয়েছে রাজ্য সশস্ত্র পুলিশ বাহিনীর (স্যাপ) থার্ড ব্যাটেলিয়নের কমান্ডান্ট পদে।

কোচবিহারের এসপি দ্যুতিমান ভট্টাচার্যকে নিয়ে বিতর্কের সূত্রপাত কালীপুজোর রাতে। ওইদিন রাত প্রায় ১২টার পর কোচবিহারে এসপি বাংলোর সামনে কয়েকজন বাজি ফাটাচ্ছিলেন। তাতে এসপি দ্যুতিমানের পোষ্য কুকুরের সমস্যা হচ্ছিল। অভিযোগ, তাতে ক্ষুব্ধ পুলিশ সুপার বাড়ির পোশাক পরেই বাইরে বেরিয়ে লাঠিচার্জ করেন। অভিযোগ, ‘হাফ প্যান্ট এবং স্যান্ডো গেঞ্জি পরে, মাথায় ফেট্টি বেঁধে’ দীপাবলির রাতে বাংলো থেকে বেরিয়ে এসেছিলেন তিনি। ‘ডান্ডা হাতে’ মহিলা, শিশু এবং এক স্কুলশিক্ষককে মারধর করেন। লাঠির আঘাতে জখম হন। এর মধ্যে চারজন শিশু। দ্যুতিমান নিজে অবশ্য সেই অভিযোগ অস্বীকার করেছিলেন। তিনি দাবি করেন, গভীর রাত পর্যন্ত শব্দবাজি ফেটেছে। তাঁর নিরাপত্তারক্ষীরা বাধা দিয়েছেন মাত্র। লাঠিপেটা’র ঘটনায় এবার পদক্ষেপ নিল নবান্ন।

আরও পড়ুন: তিন বাহিনীর শক্তি বৃদ্ধিতে বড় পদক্ষেপ কেন্দ্রের!

বৃহস্পতিবার দ্যুতিমানকে পদ থেকে সরিয়ে দেওয়ার বিজ্ঞপ্তি জারি করেছে নবান্ন। তাঁর জায়গায় এসেছেন সন্দীপ, তিনি ছিলেন আসানসোল দুর্গাপুর কমিশনারেটের ডিসি পশ্চিম পদে। ওই পদে পাঠানো হয়েছে সোনওয়ানে কুলদীপ সুরেশকে। তিনি পশ্চিমবঙ্গ পুলিশের গোয়েন্দা বিভাগের (আইবি) সিনিয়র সুপারিন্টেন্ডেন্ট পদে ছিলেন।

দেখুন ভিডিও